**ZAHVALA**

**Narodnemu svetu koroških Slovencev in Krščanski kulturni zvezi**

za podelitev

**Tischlerjeve nagrade 2024**

Spoštovani častni gostje, dragi člani odborov NSKS in KKZ, dragi prijatelji!

Hvala, spoštovana podelitelja častnega priznanja, KKZ in NSKS. Nekaj mesecev pred mojim 80. življenjskim slavjem mi je dana čast prejema odlikovanja, poimenovanega po dr. Jošku Tischlerju, po zgledni politični, kulturni in vzgojni osebnosti, ki je globoko zaznamovala usodo koroških Slovencev: Tischler je bil predsednik Slovenske prosvetne zveze, do leta 1939 najprej predhodnice SPZ/KKZ, Krščansko-socialne zveze, ki jo je ustanovil stolni kaplan dr. Lambert Ehrlich, usmrčen od Varnostno obveščevalne službe, maja 1942, od leta 1939 je bil Tischler prisilni izgnanec z »gauverweisom«, leta 1945 predsednik PO Osvobodilne fronte ter spet predsednik SPZ do 12. marca 1948, do januarja 1948 član razširjenega Odbora Koroške deželne vlade, v psevdo-sodnem postopku UDBE obsojen na smrt, leta 1949 ustanovitelj in predsednik Narodnega sveta in decembra 1953 soustanovitelj Krščanske kulturne zveze, leta 1957 ustanovitelj in direktor, »oče« Gimnazije za Slovence.

Naštevam funkcije dr. Joška Tischlerja, čigar življenje je zrcalo usode narodne skupnosti, ki je bil meni kot dijaku prvi zgled narodnega delavca. Kmalu po mojem prihodu na »Tischlerjevo gimnazijo« sem se leta 1960 lotil ustanavljanja Dijaške zveze, pri čemer sem uporabil Pravila Slovenske dijaške zveze – ki mi jih je iz Ljubljane preskrbel France Czigan – kot dijaško združenje srednješolcev in visokošolcev (študentov). KDZ je postala zelo udarna, politično (Filip Warsch, Matevž Grilc, pozneje: Marjan Pipp, Olga Zablatnik por. Voglauer) in kulturno (Erik Prunč, »oder mladje«) izoblikovana mladinska organizacija. To je bil čas Mladinskih taborov s tržaško, goriško mladino. Čas fizičnega napada na mladince pred cerkvijo v Gospe Sveti, incidenta, nikoli deležnega kazenskega pregona storilcev. Z Erikom sva nadaljevala z odrskimi nastopi v Škocjanu – in pozneje od Zilje, Roža, prek Djekš in Podjune. V Škocjanu pri stricu župniku Jožetu Kogleku sem bil kot »farovški Karlej« privilegiran, imel sem na voljo slovenske in nemške knjige ter dober zgled pokončnega, socialno čutečega dušnega pastirja ljudi in sem se samoumevno naučil – kot so včasih rekli – »dela iz idealizma«. Poleg nepozabnega vzgojitelja/kulturnika dr. Franceta Czigana mi je bil svetovalec kanonik Aleš Zechner, ki sem ga poznal po obiskih v župnišču v Škocjanu, pozneje pa še kot mentorja Dijaške družine na Plešivcu. Prve politične analize »dogajanj doma in po svetu« pa me je naučil dr. Valentin Inzko, ki mi je skupaj z dr. Vinkom Zwitrom pomagal najti stike do študentov na učiteljišču in trgovski akademiji.

Res je, mi mladinci smo bili nezadovoljni s premilim, danes bi temu rekli »softi-nastopanjem« slovenskih vodilnih politikov – desnice in levice; pri levici nas je še bolj motila poslušnost do jugoslovansko-slovenskega esteblišmenta, ki je koroškim Slovencem priporočal, da ne rečem vsiljeval udinjanje v stranke, po letu 1945 celo podpiranje stalinistične KPÖ. Ti krogi slovenske partije so spravili med nas Korošce ne le ideološki, ampak organizacijski razdor – ne glede na to, da so bili tudi pred vojno eni bolj »klerikalni« drugi bolj »liberalni«. Za slovensko-koroški delavski sloj pa se »leva« ZSO – razen z besedičenjem v Vestniku – ni brigala, koroškega slovenskega delavca ni organizirala, mu ni pomagala. Danes se je pa ideološko popolnoma izgubila v pajdašenju s koroškim Haimatdienstom, ki je ukradel vsaj trem generacijam izobrazbo v slovenskem jeziku in katerega opravičilo bi morda sprejeli tedaj, če bi se razpustil in vse svoje premoženje, pridobljenega s »fake informacijami«, izročil slovenskim kulturnim organizacijam. Prvi poslovodja KHD-ja je bil zloglasni Hans Steinacher, ki je kot član NSDAP odgovoren mdr. za zločine v pokrajini »Ruhrgebiet«.

Z desetletja udejanjeno miselnostjo Heimatdiensta ni konsenza.

Moje prvo soočenje s slovenstvom, komunistično revolucijo in politiko nasploh pa je predstavljala nastanitev ubežnikov iz Jugoslavije v »naši« hiši, v farovžu. Razdelili smo postelje in blazine. Hvaležen sem, da so me kaplani (Lavrih, Rovan, Nemec idr.), begunci iz Slovenije, naučili knjižne slovenščine in organiziranega dela, najbolj z odrskimi nastopi.

Ker sem imel v svoji žlahti tudi zelo desno, deloma nemškonacionalno usmerjene strice, sem se moral že kot mladenič dokopati do človekoljubnega nazora, do spoštljivega odnosa do soljudi, in občutil sem, da moram nastopiti proti zatiranju šibkejših. Tako mi je bilo jasno, da se zavzemam za v koroški družbi nedobrodošlo slovensko besedo, torej v bistvu za človekove pravice na domačih tleh.

Ko sem odšel leta 1963 na Dunaj, sem pričakoval, da mi bodo vodilni okoli Narodnega sveta dali s seboj nekaj imen in naslovov »za nas pomembnih« predstavnikov iz politike, uradništva, kulture ali tiska – pa nič, razen sekcijskega šefa v BKA, kolikor se spominjam, mu je bilo ime Loebenstein, ki pa me je odslovil . ... » und was wollen Sie nun von mir, junger Mann ...«. Tako mi je bilo jasno, da moram na Dunaju čim prej splesti mrežo kontaktnih oseb. Tega sem se lahko lotil, ko sem odprl prevajalsko pisarno na Dunaju – nekako tudi kot prvo informacijsko postojanko. V pogovoru tudi z izobraženci sem opazil, da ljudje ničesar ne vedo o slovenski manjšini na Koroškem, nič o Romih in Madžarih, malo o Čehih, o Hrvatih pa le to, da igrajo tamburice. Ko smo leta 1965 kandidirali Kumra-Črčeja, ali leta 1975 Pavleta Apovnika, me je brezbrižnost KSŠ na Dunaju do dogajanja na Koroškem zelo razočarala.

Spodbudil sem Karla Stuhlpfarrerja in Hansa Haasa, znanstvenika, zgodovinarja, da sta napisala prvo, strokovno neoporečno knjigo »Die Kärntner Slowenen«. Z menoj prijateljsko povezana Trautl Brandstaller je v svojem filmskem prispevku »Slowenen in Kärnten« leta 1975 prvič predstavila koroško stvarnost, ko neki Korošec reče: »nur a klana Hitla muß her, donn is a Ruh« in so jo KHD in Abwehrkämpferji ob podpori »Kleine Zeitung« proglasili za persona nongrata na Koroškem. V kavarni Landmann na Dunaju sva kreirala naslov oddaje »HEIMAT FREMDE HEIMAT«. Letos, na novo leto, je umrla.

Leta 1984 so mladinci Marjan Pipp, Rudi Vouk, Sabina Zwitter por. Grilc, Rihard Grilc, pozneje še Hubert Mikel idr., skupaj z menoj odprli slovenski Center in ga 1986 razširili na Center avstrijskih narodnosti, ki mi je služil tudi kot brain post/think tank za moje parlamentarno delo. Prav delo s skupino sodelavcev mi je kot parlamentarcu ustvarilo izredno priliko, da ponesem manjšinsko vprašanje na vsedržavni nivo. Nekaj pa sem tudi iztržil.

Nadvse vesel sem ustanovitve zelo aktivne Slovenske gospodarske zveze, zaradi katere sem moral še na zagovor pri CK v Ljubljano.

Kaj pa mi ni uspelo?

• v šolskem zakonu mdr. manjka institut »ovrednotenja dobrega pouka in znanja slovenskega jezika«,

• nisem uspel s splošno reformo Zakona o narodnih skupnostih v smislu Voukovih oz. predlogov CAN,

• ni mi uspela ustanovitev splošno izvoljenega demokratičnega zastopstva;

• nisem uspel, da bi »koroško manjšinsko vprašanje« postalo integrirani del zunanje politike Republike Slovenije.

Na tem mestu bi se rad zahvalil omenjenim »mladincem« iz tistega časa, Marjanu za lavdacijo. Borutu Sommereggerju in Justini Hribernik, svoječasnim odbornikom KEL in NSKS – Matevžu Grilc, Angeliki Mlinar, Rudiju Vouku za plodno sodelovanje, Borutu za izredno učinkovito promotivno delo v Slovenskem predstavništvu na Dunaju. Lojzetu Peterletu in Dimitriju Ruplu, da sem lahko botroval osamosvojitvi Slovenije. Hvala, moji žal že umrli mami, za njeno vzgojo in njeno požrtvovalnost – za tri otroke, za faro Škocjan, torej njen zgled. Vsega ne bi zmogel brez potrpežljivosti in kritičnosti svoje žene Drage in otrok Tine in Lene, ki so včasih tudi trpele zaradi očetove politične dejavnosti. Hvala tudi vsem poročevalcem: gospe Kos-Gnamuš, gospe Raušl, Vincencu Gotthardtu in Mateji Rihter, Janku Kulmešu in drugim.

Moja oporoka:

1. Proti delu ni zelišča.
2. Vsakemu otroku na Koroškem, ki si to želi, od vrtca do glavne šole, moramo ponuditi oskrbo v slovenskem jeziku;
3. ustvariti moramo mrežo strokovnih kulturnih sobuditeljev, da bi za mladino ustvarili pogovorne prilike v slovenskem jeziku na vsaki vasi;
4. skupaj s Slovenijo moramo ustanoviti splošno izvoljeno demokratično zastopstvo koroških Slovencev.

Hvala za vašo pozornost!